**Luis Lucas Alcaraz González** (s. 21. kesäkuuta 1966 Granada, Espanja) on espanjalainen entinen jalkapalloilija ja nykyinen valmentaja.

Valmentajaura
-------------

Alcaraz aloitti valmennusuransa vuonna 1995 ollessaan 29-vuotias. Hän alkoi valmentaa kotikaupunkinsa jalkapalloseura Granada Club de Fútbolia, jonka edustusjoukkue pelasi maan kolmanneksi korkeimmalla sarjatasolla Segunda División B:ssä. Joukkue sijoittui kaksi kertaa neljän parhaan joukkoon kolmen kauden aikana ja pääsi karsimaan paikasta Segunda Divisióniin, missä se kuitenkin epäonnistui molemmilla kerroilla. Seuraavien kahden kauden aikana hän valmensi samalla sarjatasolla pelanneita Almeríaa ja Dos Hermanasia.

Kesäkuussa 2000 hän siirtyi huelvalaisseura Recreativon peräsimeen. Kauden 2001–2002 päätteeksi hän onnistui nostamaan Espanjan vanhimman jalkapalloseuran maan pääsarjaan Primera Divisióniin 23 vuoden tauon jälkeen. Kausi ei sujunut kuitenkaan toivotulla tavalla ja joukkue putosi takaisin Segunda Divisióniin kaudeksi 2003–2004. Pientä lohtua kauteen toi Copa del Reyssä saavutettu loppuottelupaikka, jossa Recreativo kohtasi Mallorcan. Loppuottelu päättyi kuitenkin huelvalaisten tappioon numeroin 0–3.

Seuraavaksi Alcaraz otti vetovastuun Racing Santanderista kaudesta 2003–2004 alkaen, josta hänet myöhemmin kesken seuraavan kauden 2004–2005 erotettiin huonojen tulosten johdosta. Kaudet 2006–2008 hän vietti Real Murcian päävalmentajana, joista ensimmäinen päättyi nousujuhliin maan pääsarjaan. Joukkue koki kuitenkin saman kohtalon, kuin Alcarazin aikaisemmin valmentama Recreativo, kun se putosi heti seuraavaksi kaudeksi takaisin Segunda Divisióniin. Alcaraz erotettiin päävalmentajan paikalta 6. maaliskuuta 2008 ennen kauden päätöstä.

Kauden 2008–2009 Alcaraz valmensi jälleen Recreativoa, pestin jäätyä kuitenkin yhteen kauteen. Kesällä 2009 hän siirtyi Córdoban päävalmentajaksi. Joukkue sijoittui Segunda Divisiónissa hänen ensimmäisen kautensa päätteeksi kymmenenneksi. Kesäkuussa 2011 hän sai toistamiseen valmentajaurallaan vetovastuun Almeríasta tehden seuran kanssa yksivuotisen sopimuksen.

30. tammikuuta 2013 ilmoitettiin Alcarazin palaavan Granadan päävalmentajaksi. Joukkue onnistui kauden 2012–2013 päätteeksi säilyttämään paikkansa Primera Divisiónissa lopulta kuuden pisteen erolla 18. jääneeseen Mallorcaan. 18. toukokuuta 2014 sarjapaikan varmistumisen jälkeen seura ilmoitti että Alcaraz ei jatka edustusjoukkueen päävalmentajana seuraavalla kaudella.

21. lokakuuta 2014 hänet nimettiin Levanten uudeksi päävalmentajaksi. Hän korvasi tehtävästä kahdeksan sarjakierroksen jälkeen potkut saaneen José Luis Mendilibarin. Alcarazin johdolla Levante säilytti sarjapaikkansa ollen liigassa 14:s. Kausi 2015/16 lähti käyntiin heikosti ja Levante erotti Alcarazin 25. lokakuuta 2015.

Lokakuussa 2016 Alcaraz palasi Granadan päävalmentajaksi. Alcarazin tavoitteena oli nostaa Granada pois putoamiskamppailusta, mutta peliesitykset olivat hänenkin alaisuudessaan vaisuja. Lopulta seurajohto vapautti Alcarazin tehtävistään 10. huhtikuuta 2017, kun Granada majaili La Ligassa toiseksi viimeisenä. Kolme päivää myöhemmin Alcarazista tuli Algerian jalkapallomaajoukkueen päävalmentaja. Espanjalaisen johdolla Algeria hävisi kolme pelaamaansa MM-karsintaottelua. Hän sai potkut lokakuussa 2017.

Marraskuussa 2017 Alcaraz palasi Almerían päävalmentajaksi. Hän erosi tehtävistään huhtikuussa 2018, kun Almería oli pelannut kahdeksan perättäistä ottelua ilman voittoja.

Lokakuussa 2018 Alcarazista tuli Real Zaragozan päävalmentaja. Hän erosi Segunda Divisiónin putoamiskamppailuun juuttuneen seuran peräsimestä jo joulukuussa 2018.

Lähteet
-------

1. ↑  El Recre presenta a L. Alcaraz El Mundo Deportivo. Viitattu 24.10.2014. (espanjaksi)
2. ↑  La euforia se desata en Huelva con el anhelado ascenso recreativista El Mundo Deportivo. Viitattu 24.10.2014. (espanjaksi)
3. ↑  El Racing destituye a Alcaraz y Nando Yosu se hace cargo de equipo El País. Viitattu 24.10.2014. (espanjaksi)
4. ↑  El Murcia ya está en Primera El País. Viitattu 24.10.2014. (espanjaksi)
5. ↑  El Real Murcia destituye a Lucas Alcaraz y ficha a Javier Clemente ABC. Viitattu 24.10.2014. (espanjaksi)
6. ↑  El Recre destituye a Zambrano y le sustituye por Lucas Alcaraz Marca. Viitattu 24.10.2014. (espanjaksi)
7. ↑  El Córdoba llega a un acuerdo con Lucas Alcaraz Marca. Viitattu 24.10.2014. (espanjaksi)
8. ↑  El Almería firma por una temporada a Lucas Alcaraz AS. Viitattu 24.10.2014. (espanjaksi)
9. ↑  El Granada destituye a Anquela y ficha a Lucas Alcaraz Marca. Viitattu 24.10.2014. (espanjaksi)
10. ↑  El Granada CF consigue la permanencia matemática a pesar de perder en Valencia Radio Granada. Viitattu 24.10.2014. (espanjaksi)
11. ↑  Lucas se marcha Ideal. Viitattu 24.10.2014. (espanjaksi)
12. ↑  Lucas Alcaraz, nuevo entrenador del Levante UD (Arkistoitu – Internet Archive) Levante UD. Viitattu 24.10.2014. (espanjaksi)
13. ↑  El Levante prescinde de los servicios de Lucas Alcaraz Levante UD. Viitattu 12.1.2017.
14. ↑  New Granada boss Lucas Alcaraz plans escape from relegation trouble ESPN. Viitattu 12.1.2017. (englanniksi)
15. ↑  Tony Adams named as Granada manager until end of season The Guardian. Viitattu 18.4.2017. (englanniksi)
16. ↑  Lucas Alcaraz appointed new Algeria coach BBC Sport. Viitattu 18.4.2017. (englanniksi)
17. ↑  Eagles World Cup foes Algeria sack Lucas Alcaraz (Arkistoitu – Internet Archive) Score Nigeria. Viitattu 2.1.2018. (englanniksi)
18. ↑  Lucas Alcaraz firma como nuevo entrenador del Almería AS.com. Viitattu 2.1.2018. (espanjaksi)
19. ↑  El Almería y Lucas Alcaraz llegan a un acuerdo para rescindir el contrato UD Almería. Viitattu 1.4.2019. (espanjaksi)
20. ↑  El Real Zaragoza apuesta por el magisterio de Lucas Alcaraz Real Zaragoza. Viitattu 1.4.2019. (espanjaksi)
21. ↑  El Real Zaragoza prescinde de los servicios del técnico Lucas Alcaraz Real Zaragoza. Viitattu 1.4.2019. (espanjaksi)

Aiheesta muualla
----------------

* Lucas Alcarazin valmentajauran tilastot BDFutbol-sivustolla (englanniksi)

  


|  |  |  |
| --- | --- | --- |
| Edeltäjä:**Pepe NavarroJosé Luis OltraLuis Miguel Ramis** | **Almerían päävalmentaja**7–11/19982011–4/201211/2017–4/2018 | Seuraaja:**Floro GarridoEsteban VigoFran Fernández** |

|  |  |  |
| --- | --- | --- |
| Edeltäjä:**José Luis Mendilibar** | **Levanten päävalmentaja**10/2014–10/2015 | Seuraaja:**Rubi** |

|  |  |  |
| --- | --- | --- |
| Edeltäjä:**Paco Jémez** | **Granandan päävalmentaja**10/2016–4/2017 | Seuraaja:**Tony Adams** |

|  |  |  |
| --- | --- | --- |
| Edeltäjä:**Georges Leekens** | **Algerian jalkapallomaajoukkueen päävalmentaja**4–10/2017 | Seuraaja:**Rabah Madjer** |

|  |  |  |
| --- | --- | --- |
| Edeltäjä:**Imanol Idiakez** | **Real Zaragozan päävalmentaja**10–12/2018 | Seuraaja:**Víctor Fernández** |